Document ID: 32009R0701

ΚΑΝΟΝΙΣΜΌΣ (ΕΚ) αριθ. 701/2009 ΤΗΣ ΕΠΙΤΡΟΠΉΣ
της 3ης Αυγούστου 2009
για τροποποίηση του κανονισμού (ΕΚ) αριθ. 1182/2008 σχετικά με τον εκ των προτέρων καθορισμό, για το 2009, του ποσού της ενίσχυσης για την ιδιωτική αποθεματοποίηση βουτύρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία α) και δ), σε συνδυασμό με το άρθρο 4,
Εκτιμώντας τα ακόλουθα:
(1)
Οι τιμές των γαλακτοκομικών προϊόντων στην παγκόσμια αγορά κατέρρευσαν κυρίως λόγω της αύξησης της προσφοράς παγκοσμίως και της μείωσης της ζήτησης σε σχέση με τη χρηματοπιστωτική και οικονομική κρίση. Οι τιμές των γαλακτοκομικών προϊόντων στην κοινοτική αγορά μειώθηκαν σημαντικά. Ως αποτέλεσμα του συνδυασμού μέτρων στήριξης της αγοράς που έχουν ληφθεί από την αρχή του τρέχοντος έτους, οι κοινοτικές τιμές σταθεροποιήθηκαν περίπου στο επίπεδο της τιμής στήριξης. Είναι σημαντική η συνέχιση της εφαρμογής των εν λόγω μέτρων στήριξης της αγοράς, ιδίως της ιδιωτικής αποθεματοποίησης, για όλο το διάστημα που είναι αναγκαία, ώστε να αποφευχθεί η περαιτέρω μείωση των τιμών και η διατάραξη της κοινοτικής αγοράς.
(2)
Ο κανονισμός (ΕΚ) αριθ. 826/2008 της Επιτροπής (2) θεσπίζει κοινούς κανόνες για τη χορήγηση ενίσχυσης στην ιδιωτική αποθεματοποίηση ορισμένων γεωργικών προϊόντων.
(3)
Το άρθρο 4 παράγραφος 2 του κανονισμού (ΕΚ) αριθ. 1182/2008 της Επιτροπής, της 28ης Νοεμβρίου 2008, σχετικά με τον εκ των προτέρων καθορισμό, για το 2009, του ποσού της ενίσχυσης για την ιδιωτική αποθεματοποίηση βουτύρου (3) προβλέπει ότι η περίοδος συμβατικής αποθεματοποίησης του βουτύρου λήγει στις 15 Αυγούστου 2009.
(4)
Ενόψει της υφιστάμενης και της προβλεπόμενης κατάστασης στην αγορά είναι αναγκαία η συνέχιση της χορήγησης ενίσχυσης για την ιδιωτική αποθεματοποίηση βουτύρου, το οποίο αποθεματοποιήθηκε βάσει σύμβασης από τις 15 Αυγούστου 2009 έως τις 28 Φεβρουαρίου 2010.
(5)
Πρικειμένου να αποφευχθεί η πλεονασματική προσφορά στην αγορά, η έξοδος από την αποθεματοποίηση πρέπει να πραγματοποιηθεί, για τα προϊόντα των οποίων η αποθεματοποίηση άρχισε μετά τις 15 Αυγούστου 2009, μόνο από τις 16 Αυγούστου 2010 και η περίοδος συμβατικής αποθεματοποίησης πρέπει να είναι 365 ημέρες κατ’ ανώτατο όριο.
(6)
Για λόγους διοικητικής αποτελεσματικότητας και απλούστευσης, λαμβανομένης υπόψη της ιδιαίτερης κατάστασης όσον αφορά την αποθεματοποίηση βουτύρου, οι έλεγχοι που προβλέπονται στο άρθρο 36 παράγραφος 6 του κανονισμού (ΕΚ) αριθ. 826/2008 πρέπει να διεξάγονται τουλάχιστον επί του ημίσεος των συμβάσεων. Συνεπώς, πρέπει να εισαχθεί παρέκκλιση από το εν λόγω άρθρο.
(7)
Λαμβανομένης υπόψη της διάρκειας της περιόδου αποθεματοποίησης στο πλαίσιο του επεκταθέντος μέτρου, η προκαταβολή που προβλέπεται στο άρθρο 31 παράγραφος 1 του κανονισμού (ΕΚ) αριθ. 826/2008 πρέπει να προσαρμόζεται για τα προϊόντα που αποθεματοποιούνται μετά τις 15 Αυγούστου 2009.
(8)
Κατά συνέπεια, ο κανονισμός (ΕΚ) αριθ. 1182/2008 πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1182/2008 τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
Ο παρών κανονισμός προβλέπει ενίσχυση για την ιδιωτική αποθεματοποίηση αλατισμένου και μη αλατισμένου βουτύρου όπως αναφέρεται στο άρθρο 28 στοιχείο α) του κανονισμού (ΕΚ) αριθ. 1234/2007 για βούτυρο που αποθεματοποιείται βάσει σύμβασης έως τις 28 Φεβρουαρίου 2010.»
2)
Στο άρθρο 4, οι παράγραφοι 2 και 3 αντικαθίστανται από τις ακόλουθες:
«2. Η αποθεματοποίηση βάσει σύμβασης πραγματοποιείται:
α)
μεταξύ της 1ης Ιανουαρίου και της 15ης Αυγούστου 2009· ή
β)
μεταξύ της 16ης Αυγούστου 2009 και 28ης Φεβρουαρίου 2010.
3. Η έξοδος από τα αποθέματα μπορεί να πραγματοποιείται μόνο:
α)
από τις 16 Αυγούστου 2009 για τα προϊόντα που αποθεματοποιήθηκαν βάσει σύμβασης κατά την περίοδο που αναφέρεται στην παράγραφο 2 στοιχείο α)·
β)
από τις 16 Αυγούστου 2010 για τα προϊόντα που αποθεματοποιήθηκαν βάσει σύμβασης κατά την περίοδο που αναφέρεται στην παράγραφο 2 στοιχείο β).
4. Η συμβατική αποθεματοποίηση λήγει:
α)
μια ημέρα πριν από την έξοδο από τα αποθέματα ή το αργότερο την τελευταία ημέρα του Φεβρουαρίου που έπεται του έτους έναρξης της αποθεματοποίησης για τα προϊόντα που αποθεματοποιήθηκαν βάσει σύμβασης κατά την περίοδο που αναφέρεται στην παράγραφο 2 στοιχείο α)·
β)
μια ημέρα πριν από την έξοδο από τα αποθέματα για τα προϊόντα που αποθεματοποιήθηκαν βάσει σύμβασης κατά την περίοδο που αναφέρεται στην παράγραφο 2 στοιχείο β).
5. Η ενίσχυση μπορεί να χορηγείται μόνο εφόσον η περίοδος συμβατικής αποθεματοποίησης:
α)
εκτείνεται από 90 έως 227 ημέρες για τα προϊόντα που αποθεματοποιήθηκαν κατά την περίοδο που αναφέρεται στην παράγραφο 2 στοιχείο α)·
β)
ανέρχεται σε 365 ημέρες κατ’ ανώτατο όριο για τα προϊόντα που αποθεματοποιήθηκαν κατά την περίοδο που αναφέρεται στην παράγραφο 2 στοιχείο β)».
3)
Στο άρθρο 6 προστίθενται οι ακόλουθες παράγραφοι:
«3. Κατά παρέκκλιση από το άρθρο 31 παράγραφος 2 του κανονισμού (ΕΚ) αριθ. 826/2008, η προκαταβολή για βούτυρο που αποθεματοποιήθηκε βάσει σύμβασης κατά την περίοδο που αναφέρεται στο άρθρο 4 παράγραφος 2 στοιχείο β) του παρόντος κανονισμού δεν υπερβαίνει το ποσό της ενίσχυσης που αντιστοιχεί σε περίοδο αποθεματοποίησης 168 ημερών.
4. Κατά παρέκκλιση από το άρθρο 36 παράγραφος 6 του κανονισμού (ΕΚ) αριθ. 826/2008, στο τέλος της περιόδου συμβατικής αποθεματοποίησης, η αρμόδια αρχή ελέγχου εξακριβώνει, για όλη την περίοδο εξόδου από τον Αύγουστο του 2009 έως τον Φεβρουάριο του 2010, τουλάχιστον για το ήμισυ των συμβάσεων, διεγματολειπτικά, το βάρος και την ταυτοποίηση του αποθεματοποιημένου βουτύρου».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Αυγούστου 2009.

Labels: 2
17
19
3
6